Diari Oficial de la Generalitat Valenciana


Sumari del DOGV 4698, del 24-02-2004 (2004/1865)

ACORD de 20 de febrer de 2004, del Consell de la Generalitat, pel qual es declara d'interés comunitari la instal·lació d'un campament de turisme de 1ª categoria al terme municipal de Benidorm.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4698

Data del DOGV
:   24-02-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/1865


Data del document
:   20-02-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Benidorm
    * pla d'urbanisme
    * càmping
    * turisme

ACORD de 20 de febrer de 2004, del Consell de la Generalitat, pel qual es declara d'interés comunitari la instal·lació d'un campament de turisme de 1ª categoria al terme municipal de Benidorm. [2004/X1865]
  
El Consell de la Generalitat, en la reunió del dia 20 de febrer de 2004, va adoptar l'acord següent:
  
Vist l'expedient promogut per la mercantil Ralor 98, SL, que sol·licita una Declaració d'Interés Comunitari pel procediment extraordinari de l'article 20 de la Llei 4/1992, de 5 de juny, del Sòl No Urbanitzable, per a la instal·lació d'un campament de turisme de 1a categoria a la partida Cabut, en sòl no urbanitzable del terme municipal de Benidorm, i de conformitat amb els següents
  
Antecedents de fet
  
Primer. Amb data 6 de juny de 2002, Lorenzo Orozco Cano, en representació de Ralor 98, SL, va presentar la instància i la documentació complementària sol·licitant la Declaració d'Interés Comunitari per a la instal·lació d'un campament de turisme de 1a categoria a la partida Cabut, en sòl no urbanitzable del terme municipal de Benidorm, sobre les parcel·les cadastrals 79, 83, part de la 84 i part de la 85, del polígon 15.
  
Segon. De l'anàlisi de la documentació aportada es desprén que la instal·lació pretesa es localitza a terrenys pròxims al límit del terme municipal de Benidorm amb el de l'Alfàs del Pi, pròxims a la CN-332 i al costat de la línia del FGV, en sòl no urbanitzable amb les següents categories:
  
- Sòl no urbanitzable comú.
  
- Superfície de la parcel·la: 68.938 m2.
  
La separació mínima als límits de les edificacions és de 12 m, i es respecten les distàncies legals de la via fèrria i la carretera a l'Alfàs del Pi, pròxima a l'actuació, i des de la qual se n'accedeix per un camí públic existent.
  
Tercer. La normativa vigent a l'Ajuntament de Benidorm està constituïda pel Pla general d'ordenació urbana, aprovat definitivament el 26 de novembre de 1990, determinant el seu article 84 que són usos compatibles en sòl no urbanitzable els d'oci i d'esplai i les instal·lacions d'utilitat pública i interés social.
  
Quart. La documentació aportada està integrada per títols de propietat, informació cadastral, memòria descriptiva i justificativa de l'ordenació, plànols d'informació urbanística i d'ordenació, estudi economicofinancer, pla d'etapes, i estudi d'impacte ambiental. En aquesta queden definides les característiques de l'ordenació proposada, i es preveuen totes les obres d'enllaç amb les xarxes generals d'infraestructures i serveis públics necessaris per al funcionament de l'activitat.
  
Cinqué. La sol·licitud va ser admesa a tràmit per Resolució de 22 d'octubre de 2002, del conseller d'Obres Públiques, Urbanisme i Transports, sent objecte d'informació pública mitjançant la publicació en el Diari Oficial de la Generalitat Valenciana núm. 4389, de data 29 de novembre de 2002, com també en El Periódico d'Alacant, de 25 de novembre de 2002. S'ha donat audiència a l'Ajuntament de l'Alfàs del Pi, el terme del qual està pròxim a l'actuació, i als veïns confrontants, sense que s'hagen formulat al·legacions.
  
Sisé. Consta informe emés per l'Ajuntament en ple en sessió de 27 de maig de 2002, en sentit favorable a l'actuació pretesa, amb els condicionants recollits en els informes tècnics emesos per l'arquitecte i l'arquitecte tècnic municipal de data 21 de maig de 2002, en els quals es manifesta que:
  
1. Per la seua situació, ?s'hauria de condicionar a resoldre el trànsit a través de la carretera amb pas soterrat per la via de FGV, de forma que comunique el càmping proposat amb el polígon núm. 5 de l'APR-3, com també a les mesures correctores sectorials dels organismes afectats?.
  
2. ?Ja que es considera necessària la seua connexió amb la unitat número cinc de l'APR-3 (en tràmit de gestió), es condicionarà que el sol·licitant aporte document legal de compromisos adquirits amb l'agrupació d'interés urbanístic La Almafrá (com a adjudicatària del PAI tramitat en el citat polígon), quant a la gestió i la urbanització del viari i infraestructura, i a la finalització de la tramitació administrativa que possibilite al sol·licitant la seua actuació a través del planejament en tràmit?.
  
En el mateix sentit s'emet, en data 21 de maig de 2002, informe per l'enginyer tècnic municipal, incidint en la necessitat de resoldre el trànsit i l'accés principal a través de la CN-332 amb pas subterrani per la via del FGV, es tenen en consideració les mesures correctores i actuacions que respecte d'això puguen establir les administracions públiques afectades, com també quant a les infraestructures i serveis bàsics generals pel que fa a la necessitat d'establir una connexió i una actuació conjunta amb la unitat núm. 5 de l'APR-3 a fi d'estructurar coordinadament les necessitats, definir i abordar la incipient infraestructura i serveis de la zona.
  
Seté. L'Oficina del Pla de Carreteres, de la Conselleria d'Infraestructures i Transport, assenyala que la solució anteriorment transcrita no és l'adequada, haurà de substituir-se per la construcció d'una rotonda d'accés des de la CV-763, cosa que ha sigut acceptada per la promotora i per l'Ajuntament de Benidorm per acord plenari de 30 d'octubre de 2003.
  
Vuité. Consta, també, compromís d'assumpció pel promotor del règim de deures, cessions i obligacions propis del sòl urbanitzable que, per acord plenari de 16 de maig de 2003, es materialitzarà en el pagament d'obres d'infraestructures, i es finançarà l'execució d'un col·lector que donarà servei al polígon 5 del sòl urbanitzable APR/3, i que continuarà el seu traçat paral·lelament a la carretera Alacant-Valencia. Es garanteix amb això el servei de tota la zona fins al punt de connexió actual. S'estima el cost en 166.680 euros, quantitat que l'Ajuntament considera superior als percentatges legalment exigibles com a mínims. S'assumeixen també els condicionants imposats per l'Ajuntament de Benidorm, en l'acord plenari de 27 de maig de 2002, transcrits en el antecedent de fet sisé d'aquest acord, concloent-se el Conveni de 10 de març de 2003 entre el promotor, AIU La Almafrá i l'Ajuntament de Benidorm.
  
Nové. S'han emés els següents informes:
  
a) Ministeri de Foment, Unitat de carreteres, rebut el 23 de setembre de 2002 en sentit favorable.
  
b) Ferrocarrils de la Generalitat Valenciana, rebut amb data 1 d'octubre de 2002, en sentit favorable, si bé per a portar a terme les obres de construcció del càmping es requerirà la prèvia autorització de l'entitat informadora, com a titular de la via fèrria.
  
c) Agència Valenciana del Turisme, rebut el 31 de març de 2003, en sentit favorable.
  
d) Oficina del Pla de carreteres, de la Conselleria d'Infraestructures i Transport, de data 4 de novembre de 2003, informe favorable en assumir-se pel sol·licitant la construcció de la rotonda d'accés en la carretera CV-763.
  
e) Confederació Hidrogràfica del Xúquer, rebut el 30 d'octubre de 2003, en el sentit que qualsevol actuació que afecte al domini públic hidràulic i a la seua zona de policia haurà d'ajustar-se a la normativa específica vigent.
  
f) Ajuntament de Benidorm, de data 27 de maig de 2002, favorable a l'actuació.
  
g) Ajuntament de Benidorm, de 16 de maig de 2003, fixant el règim de cessions en el pagament del cost d'execució d'infraestructures públiques addicionals.
  
h) Ajuntament de Benidorm, de 30 d'octubre de 2003, favorable a l'execució de la glorieta d'accés al càmping des de la CV-763.
  
i) Ajuntament de l'Alfàs del Pi, emés el 26 de novembre de 2003, i que va ser sol·licitat a la vista que la glorieta pot afectar el seu terme municipal, i que remet la resolució del problema de l'accessibilitat al titular de la carretera CV-763.
  
j) Ajuntaments de Benidorm, la Nucia, Finestrat i l'Alfàs del Pi, acreditatius de la inexistència de sòls urbans o urbanitzables aptes per a albergar l'activitat, emesos el 26 de novembre de 2003, 10 de febrer de 2003, 11 de febrer de 2003 i 11 de febrer de 2003, respectivament.
  
k) Direcció General d'Interior, de la Conselleria de Justícia i Administracions Públiques, de 10 de desembre de 2003, en el qual manifesta que «pel que respecta a les competències d'aquesta Direcció General en matèria de protecció civil, no hi ha cap impediment per a efectuar la citada Declaració d'Interés Comunitari, sempre que s'observen les adequades mesures de seguretat establides en la legislació vigent i, en especial, aquelles que s'indiquen en el Reial Decret 997/2002, de 27 de setembre, pel qual s'aprova la NCSR-02, no s'observa cap risc natural que puga afectar-li excepte el risc sísmic mencionat (acceleració bàsica 0.09 g)».
  
Deu. S'han acomplert adequadament els tràmits exigits per la Resolució d'admissió a tràmit:
  
a) S'acredita la propietat dels terrenys que conformen la totalitat de l'actuació (68.938 metres quadrats), que és la que apareix en els títols inscrits, i que ha d'entendre's constitueix la delimitació correcta, davant de la qual se segueix del cadastre (68.226 metres), tal com certifica el secretari de l'Ajuntament de Benidorm el 20 de setembre de 2002.
  
b) Queda justificada, mitjançant l'emissió dels oportuns informes, la impossibilitat d'emplaçament de l'activitat en sòls urbans o urbanitzables de Benidorm, l'Alfàs del Pi, Finestrat i la Nucia, que cobreixen tota la zona.
  
c) Queden adequadament resolts a càrrec de l'actuació els serveis i les infraestructures necessàries per al seu funcionament, mitjançant informe de les companyies subministradores d'aigua i de llum. La xarxa de sanejament correrà a càrrec de l'actuació, que, a més, tal com ha quedat exposat, haurà d'efectuar un nou tram de la xarxa municipal, en compliment de l'acord plenari de 16 de maig de 2003. L'accés rodat es resol adequadament mitjançant l'execució de la rotonda en la CV-763, d'acord amb la proposta feta a l'Oficina del Pla de Carreteres.
  
d) L'audiència al municipi de l'Alfàs del Pi s'acompleix en data 7 de febrer de 2003 i, posteriorment, en data 17 de novembre de 2003.
  
e) Respecte al pas subterrani per la via del ferrocarril, ha entendre's substituït per l'acceptació de les condicions imposades per l'Oficina del Pla de Carreteres per a donar solució al trànsit de la zona. L'acord municipal se sotmetia en aquest punt al que respecte d'això pogueren establir les administracions afectades, i la corporació accepta expressament la nova proposta en l'acord plenari de 30 d'octubre de 2003.
  
El segon dels condicionants, document legal de compromisos adquirits amb l'AIU La Almafrá, es va acomplir amb el conveni de 10 de març de 2003.
  
f) En aquest capítol, de cessions obligatòries, s'emmarca l'execució del col·lector imposada per acord plenari de 16 de maig de 2003, per un import calculat de 166.180 euros.
  
g) S'han sol·licitat i emés els informes a què feia referència la Resolució d'admissió a tràmit, amb excepció de carreteres de Diputació, ja que el dit organisme no es troba afectat per l'actuació, s'ha fet referència per error en la documentació del sol·licitant a la CV-751 com a carretera d'accés, quan en realitat la dita carretera és la CV-763, de titularitat autonòmica.
  
h) S'ha emés la preceptiva Declaració d'Impacte Ambiental amb data 26 de setembre de 2003, amb caràcter favorable, sempre que el projecte es desenvolupe d'acord amb el que estableix la documentació presentada i a les següents condicions:
  
1) Segons la informació continguda en el Mapa geocientífic de la província d'Alacant, la zona presenta alta vulnerabilitat de contaminació d'aqüífers per porositat, per la qual cosa s'hauran d'adoptar les mesures necessàries per a prevenir qualsevol possibilitat de contaminació.
  
2) S'hauran de prendre mesures per a facilitar l'estalvi de consum d'aigua a fi de garantir una adequada gestió dels recursos hídrics disponibles.
  
3) Quant a la gestió de les aigües generades per l'activitat, les que es depuren en les instal·lacions pròpies hauran de controlar-se per a garantir que s'obté el grau de depuració necessari. Quant a les que es connecten a la xarxa municipal de clavegueram, hauran de complir les condicions de connexió i abocament que establisca l'entitat gestora de la citada estació depuradora i, en qualsevol cas, els límits establits en l'ordenança d'abocaments a la xarxa municipal de clavegueram elaborada per la Generalitat Valenciana i la Federació Valenciana de Municipis i Províncies.
  
4) Quant als nivells de qualitat exigibles per a la reutilització d'efluents depurats destinats per al reg, tant de paràmetres biològics com fisicoquímics, efectuant els controls necessaris per a garantir el seu compliment. En relació amb aquests paràmetres, a falta de l'aprovació de legislació sectorial específica, s'haurà d'atendre a les recomanacions de diversos organismes (FAO, OMS...).
  
5) Els residus generats en l'activitat hauran de ser gestionats segons les seues característiques i d'acord amb el que estableix la legislació sectorial específica.
  
6) En el cas de qualsevol possible afecció al camí ramader de la Vereda de la Barriná, s'estarà al que s'ha disposat sobre la matèria en la Llei 3/1995, de 23 de març, de Camins Ramaders.
  
7) El Programa de Vigilància Ambiental inclourà la gestió realitzada amb els distints tipus de residus generats en l'execució i funcionament de les obres projectades, com també els resultats analítics de les aigües residuals depurades si és el cas, aportant documentació fotogràfica de les mesures de revegetació i minimització de l'impacte visual.
  
8) Si durant l'execució de les obres es trobaren restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, Educació i Esport, de manera immediata, adoptant les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat, del Patrimoni Cultural Valencià.
  
9) Els materials sobrants del moviment de terres es traslladaran a abocadors autoritzats.
  
10) Altres condicionants de caràcter ambiental que s'establisquen en les autoritzacions sectorials que li siguen d'aplicació.
  
Onze. La Comissió Informativa de la Comissió Territorial d'Urbanisme d'Alacant, en sessió del dia 3 de desembre de 2003, va acordar informar favorablement la present sol·licitud de Declaració d'Interés Comunitari.
  
Dotze. El conseller de Territori i Habitatge, amb data 26 de gener de 2004, va informar favorablement la present sol·licitud de Declaració d'Interés Comunitari.
  
Fonaments de dret
  
Primer. La sol·licitud formulada ha de resoldre's a l'empara del que disposa la Llei 4/1992, de 5 de juny, sobre Sòl No Urbanitzable, i ha de subjectar-se al procediment de Declaració d'Interés Comunitari que es refereix l'article 8.2 de la dita Llei, en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats industrials, terciàries o de serveis que, entre altres, necessiten l'ocupació d'una superfície major de quatre hectàrees, només podran realitzar-se com a actuacions integrals previ compliment de les condicions exigides pel apartat 1 del citat article.
  
Segon. La documentació inicialment presentada ha sigut completada al llarg del procediment, i s'estima suficient. S'acredita la propietat de la totalitat dels terrenys en què es projecta l'actuació.
  
Tercer. L'actuació sol·licitada es considera d'adequada implantació des del punt de vista de l'ordenació territorial, en efectuar-se sobre sòl no urbanitzable comú, i s'estima convenient per al desenvolupament turístic de la zona, la qual cosa implica la seua idoneïtat des del punt de vista econòmic i social.
  
Quart. Es compleixen els requisits exigits per l'article 20.1 de la Llei sobre Sòl No Urbanitzable:
  
a) S'acredita en l'expedient la inexistència en els municipis de la zona de sòls urbans o urbanitzables aptes per a albergar l'activitat, que per les seues característiques ha de tendir a ubicar-se en sòl no urbanitzable.
  
b) Es resolen suficientment i adequadament a càrrec de l'actuació tots els serveis requerits per al seu establiment i funcionament, sense que per això es produïsca sobrecàrrega alguna en la demanda de tals serveis i infraestructures.
  
c) S'assumeix adequadament el règim de cessions legalment establert.
  
Cinqué. La tramitació ha sigut correcta, s'acompleix adequadament la informació pública, l'audiència als municipis afectats i havent sigut emesa la preceptiva Declaració d'Impacte Ambiental.
  
Sisé. La realització de les actuacions integrals requerirà la seua selecció en competència amb altres alternatives que es formulen i l'aprovació de la seua ordenació per acord del Consell de la Generalitat. No s'han presentat alternatives a la proposta de Ralor 98, SL, per la qual cosa procedeix l'adjudicació a aquesta mercantil.
  
Seté. De conformitat amb el que estableix l'article 5.h) del Reglament dels Òrgans Urbanístics de la Generalitat, aprovat pel Decret 201/2003, de 3 d'octubre, del Consell de la Generalitat, la competència per a l'aprovació de les Declaracions d'Interés Comunitari d'especial importància recau en el Consell de la Generalitat.
  
Vistos els preceptes legals citats i la resta que de general i de pertinent aplicació i a proposta del conseller de Territori i Habitatge, el Consell de la Generalitat
  
ACORDA
  
I Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Ralor 98, SL, d'una actuació integral que consisteix en la instal·lació d'un campament de turisme a la partida Cabut, parcel·les 79, 83, part de la 84 i part de la 85, en el polígon 15 del terme municipal de Benidorm, com a Declaració d'Interés Comunitari que s'ha de desenvolupar en els termes de l'article 20 de la Llei 4/1992, de 5 de juny, sobre Sòl No Urbanitzable.
  
La dita ordenació i Declaració d'Interés Comunitari, com també l'adjudicació a què es fa referència en el següent apartat II, se subjectaran a les condicions especials establides en el present acord.
  
II Adjudicar la dita actuació integral a favor de la mercantil Ralor 98, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida instal·lació.
  
III Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats, en favor de l'Ajuntament, per a sufragar actuacions urbanístiques públiques. L'incompliment o no-satisfacció de dites obligacions determinarà la caducitat d'aquesta adjudicació i, si és el cas, de la Declaració d'Interés Comunitari que té per objecte.
  
IV El promotor haurà de garantir, davant de l'Ajuntament de Benidorm, la correcta i puntual execució de la implantació en què consisteix aquesta actuació integral per import, d'almenys, un 7% del cost total dels serveis i obres d'urbanització previstos. La dita garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
V Tot canvi que es produïsca en la titularitat de la promoció de l'actuació integral necessitarà de la prèvia autorització del Consell de la Generalitat.
  
VI L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Com també, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per Resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament de Benidorm. La dita declaració, si es produira, determinaria la suspensió temporal de la Declaració d'Interés Comunitari d'aquesta actuació integral, fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat. En particular, i previ inici de les obres, haurà d'obtenir-se la preceptiva autorització del titular de la via fèrria Alacant-Dénia, Ferrocarrils de la Generalitat Valenciana.
  
VII El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la Declaració d'Impacte Ambiental de 26 de setembre de 2003.
  
Igualment, haurà de construir-se a càrrec de l'entitat promotora la rotonda d'accés a la carretera CV-763, conforme a allò que s'ha assenyalat per l'Oficina del Pla de Carreteres, de la Conselleria d'Infraestructures i Transport, en el seu informe de 4 de novembre de 2003.
  
Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita instal·lació.
  
Contra el present acord, que posa fi a la via administrativa, es pot interposar recurs potestatiu de reposició davant el Consell de la Generalitat en el termini d'un mes, comptador des de l'endemà de la notificació d'aquest, d'acord amb el que estableixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquest, de conformitat amb el que disposen els articles 10 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Tot això, sense perjudici que es puga exercir qualsevol altre recurs que s'estime oportú.
  
València, 20 de febrer de 2004
  
El conseller secretari del Consell de la Generalitat,